היפוך מגמה או שמחה מוקדמת? ירידה במספר החולים בחיפה - כלבו – חיפה והקריות
היפוך מגמה או שמחה מוקדמת? ירידה במספר החולים בחיפה
לאחר שביום חמישי חצה מספר חולי הקורונה הפעילים בחיפה את קו ה-600, בסוף השבוע ירד המספר ל-591. ירידות נרשמו גם במספר חולי הקורונה החדשים שאובחנו בעיר בשבעת הימים האחרונים ובמספר השוהים בבידוד. מאז פרוץ המגיפה התגלו בחיפה 955 חולים
פורסם בתאריך: 26.7.20 08:00
מספר חולי הקורונה הפעילים בחיפה ירד בסוף השבוע אל מתחת ל-600 והוא עומד כעת על 591. לפי נתוני משרד הבריאות שפורסמו אתמול (מוצ"ש) נרשמה בחיפה ירידה של 11 חולים לעומת מספר החולים הפעילים ביום חמישי בלילה שהיה 602.
גם מספר חולי הקורונה החדשים שאובחנו בעיר בשבעת הימים האחרונים ירד ועומד על 261 לעומת 298 ביום חמישי בלילה. מאז פרוץ המגיפה התגלו בחיפה 955 חולים, ומספר השוהים בבידוד הוא 1,172 – ירידה של 46 ביחס ליום חמישי בלילה.
בקרית אתא לא נרשם שינוי במספר חולי הקורונה הפעילים והוא נותר זהה לזה של יום חמישי בלילה – 186. מספר החולים החדשים בשבעת הימים האחרונים ירד ל-60 בהשוואה ל-74 ביום חמישי. מאז פרוץ המגיפה התגלו בקרית אתא 238 חולים מאומתים, ומספר המבודדים הוא 361 – ירידה של 40 לעומת יום חמישי.
בקרית מוצקין חלה עלייה במספר החולים הפעילים והוא עומד על 62 לעומת 59 ביום חמישי בלילה, אך מספר החולים החדשים שהתגלו בשבעת הימים האחרונים ירד ל-26 לעומת 28 לפני יומיים. מספר החולים המאומתים בקרית מוצקין עד כה הוא 92, ומספר השוהים בבידוד הוא 186.
בקרית ביאליק לא חל שינוי במספר החולים הפעילים והוא עומד על 43. במספר החולים החדשים בשבעת הימים האחרונים נרשמה ירידה – 19 לעומת 23 ביום חמישי. מספר החולים המאומתים שהתגלו בקרית ביאליק מאז פרוץ המגיפה עומד על 68, ומספר המבודדים עומד על 207 – ירידה של חמישה מיום חמישי.
בקרית ים התווסף חולה קורונה פעיל אחד מאז יום חמישה, ומספר החולים הפעילים הוא 41. בשבעת הימים האחרונים התגלו בקרית ים 16 חולים חדשים, ומספר החולים המאומתים שאובחנו בעיר מאז פרוץ המגיפה עומד על 73. מספר השוהים בבידוד הוא 76 – ירידה של שלושה ביחס ליום חמישי.
בטירת כרמל יש 47 חולים פעילים – עלייה של חולה אחד ביחס ליום חמישי. מאז פרוץ המגיפה אובחנו בטירת כרמל 69 חולים מאומתים, ומספר השוהים בבידוד הוא 96.